Hei tīmatanga kōrero māku e Rangi tēnā rā koe, ko koe te kaihautū o tēnei kaupapa, nāu nei mātou o Te Kāwanatanga i arataki i roto i tēnei kaupapa. Haramai te āhua o ō mōhioranga, te hōhonutanga, te whānuitanga o ō pukenga ō mōhioranga e pā ana ki tēnei kaupapa, arā mō Matariki. Taku tino pōuri kia rongo ai i ngā kōrero whakahāwea o te Āpitihana e pā ana ki tēnei kaupapa. E ai ki a rātou he hararei noa iho, engari ko mātou, ko tātou he kaupapa nui tēnei hei whakanui i a tātou o Te Ao Māori, ō tātou tino tūpuna, ō tātou tikanga, ō tātou kaupapa, wērā tūāhuatanga e kore e taea te Āpitihana te whakaine kei roto i ō rātou ake whakaaro. Nā reira e Rangi, mihi kau ana ki a koe, mihi kau hoki ki te kāhui i mahi tahi i a koe pērā i a Rereata, i a Hoturoa, i a Jack, i a Pauline, i a Victoria, Ruakere, wērā tohunga o Te Ao Māori kei roto o wēnei kaupapa. Nā reira tino ataahua, ngā mahi nā koutou i mahia. Kua rongo ahau i tētahi o te Āpitihana e tūwaharoa ana ki a koe i a au e kōrero ana. Tērā tētahi āhuatanga o te whakahāwea o te Āpitihana ki tēnei kaupapa.